De undersøkte selv at ulykkesbilen var tom, noe politiet bekreftet. Men på bildet dukket det opp en mann.

Publisert: 29.09.2016 kl 17:00

SJEKKET BILEN. Til høyre i bildet ser vi Wanja Blind, som akkurat har sjekket at bilen er tom. Hun snakker med politiet, som kan bekrefte at de har fått sjåføren, som var alene i bilen, ned til legevakta på Rognan. Men på bildet, som hennes datter tok gjennom frontruta, er det noe som ligner en person. Foto: Christina Elise Blind

SALTDAL: Hun fikk seg en mystisk overraskelse, Christina Elise Blind (14), da hun skulle se nærmere på bildene hun hadde tatt av bilen som hadde kollidert med en elg på Brenne i Saltdal.



Det var litt etter klokka 19 onsdag kveld at en mann i 50-årene kjørte inn i elgen som gikk over E6 i 90-sonen.

Tom bil og død elg

Rundt klokka 19.15 ankommer Wanja Blind ulykkesstedet, sammen med datteren Christina Elise. De er da på kjøretur sørover langs E6. Synet som møter dem, er en tom bil, kraftig skadd, som står plassert i motsatt kjørefelt, altså i deres kjørefelt.

Litt lenger bort ligger en død elg, og de skjønner da hva som har skjedd.

Undersøker bilen

Det første Wanja gjør er å sjekke om det er noen i bilen, som hun kan bekrefte er tom. De får også stanset trafikken og satt ut varsling.

Mens moren står i veikanten og ringer politiet, som bekrefter at de har fått sjåføren ned til legevakta på Rognan for sjekk, tar datteren et bilde ut gjennom frontruta.

- Det var skummelt

Etterpå, når hun skal se på bildene, får hun seg en overraskelse.

- Det var noe på bildet. Det var skummelt, sier Christina til Saltenposten.

Hun la ut bildet på Instagram, hvor vi får bekreftet at bildet ble tatt klokka 19.28.

- Hva tror du vi ser på bildet?

- Det vet jeg ikke.

Kjørt til legevakta

Operasjonsleder Kai Eriksen bekrefter til Saltenposten at de fikk melding om ulykken klokka 19.20. Noen forbipasserende har forbarmet seg over mannen og kjørt han til legevakta, før Blind kommer til stedet.

- Han ble sendt både på grunn av at han hadde fått skader, blant annet fra knust glass, men også på grunn av en mistanke om ruspåvirket kjøring, opplyste operasjonsleder i Salten politidistrikt Mads Bernhoft til Saltenposten onsdag kveld.

Mistanke om rus

Det ble også tatt blodprøve av mannen, på grunn av mistanken om rus.



Operasjonsleder ved Salten politidistrikt, Kai Eriksen kan bekrefte til Saltenposten at det kun var én person i bilen, hjemmehørende i Indre Salten.

Ifølge politiets logg var mannen ferdig sjekket på legevakta klokka 20.30. Det viste seg at han hadde lettere småskader.

- Han var naturlig nok også påvirket av det han hadde opplevd, sier Eriksen.

Mange ulykker

Elgen døde i sammenstøtet, og viltnemda er på stedet for å ta vare på den. Bilen skal ikke være i kjørbar stand etter kollisjonen.

Ifølge Wanja Blind, som er kjent i området, har det skjedd en del ulykker akkurat på dette stedet tidligere.

Det var også uvanlig mange elgpåkjørsler i Indre Salten akkurat denne kvelden.

Ser flere personer

Hun ønsker ikke å spekulere i hva det er vi ser på bildet.

- Men jeg så med egne øyne at bilen var tom, og politiet kunne samtidig bekrefte det.

Bildet datteren tok, sendte hun av nysgjerrighet til noen klarsynte.

- De sier de ser både to og tre personer på dette bildet...